Document ID: 32015D0237

IZVEDBENI SKLEP KOMISIJE (EU) 2015/237
z dne 12. februarja 2015
o spremembi Izvedbenega sklepa Komisije 2014/237/EU o ukrepih za preprečevanje vnosa škodljivih organizmov v Unijo in njihovega širjenja v Uniji, kar zadeva nekatero sadje in zelenjavo s poreklom iz Indije
(notificirano pod dokumentarno številko C(2015) 662)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1), in zlasti tretjega stavka člena 16(3) Direktive,
ob upoštevanju naslednjega:
(1)
Glede na pomanjkljivosti, ki so bile ugotovljene pri revizijah, ki jih je Komisija izvedla v Indiji v letih 2010 in 2013, ter glede na veliko število najdb škodljivih organizmov na nekaterih rastlinah in rastlinskih proizvodih s poreklom iz Indije, je bil uvoz petih proizvodov, ki so bili najpogosteje prestreženi zaradi prisotnosti škodljivih organizmov, vključno z rastlinami iz vrst Mangifera L., razen semena, prepovedan z Izvedbenim sklepom Komisije 2014/237/EU (2).
(2)
Revizija, ki jo je Komisija opravila v Indiji od 2. do 12. septembra 2014, je pokazala znatne izboljšave v sistemu izdajanja fitosanitarnih izvoznih spričeval te države.
(3)
Poleg tega je Indija zagotovila, da so na voljo ustrezni tehnični ukrepi za zagotovitev, da pri izvozu rastlin iz vrst Mangifera L., razen semena, s poreklom iz Indije, ni škodljivih organizmov.
(4)
V zvezi s tem je bilo ugotovljeno, da je mogoče tveganje vnosa škodljivih organizmov v Unijo prek uvoza rastlin iz vrst Mangifera L., razen semena, zmanjšati na sprejemljivo raven, če se sprejmejo ustrezni ukrepi.
(5)
Zato bi bilo treba Izvedbeni sklep 2014/237/EU ustrezno spremeniti, da se omogoči vnos rastlin iz vrst Mangifera L., razen semena, iz Indije na ozemlje Unije.
(6)
Ukrepi iz tega sklepa so v skladu z mnenjem Stalnega odbora za rastline, živali, hrano in krmo -
SPREJELA NASLEDNJI SKLEP:
Člen 1
Izvedbeni sklep 2014/237/EU se spremeni:
1.
Člen 1 se nadomesti z naslednjim besedilom:
„Člen 1
Rastline iz vrst Colocasia Schott, razen semena in korenin, in rastline iz vrst Momordica L., Solanum melongena L. in Trichosanthes L., razen semena, s poreklom iz Indije, je prepovedano vnašati na ozemlje Unije.“
2.
Vstavi se naslednji člen 1a:
„Člen 1a
Vnos rastlin iz vrst Mangifera L., razen semena, s poreklom iz Indije na ozemlje Unije je dovoljen le, če ga spremlja fitosanitarno spričevalo, kakor je določeno v prvem pododstavku točke (ii) člena 13(1) Direktive 2000/29/ES, z opisom ustreznih ukrepov, sprejetih za zagotovitev, da rastline niso okužene s škodljivimi organizmi, v rubriki ‚Dopolnilna izjava‘.“
Člen 2
Ta sklep je naslovljen na države članice.
V Bruslju, 12. februarja 2015

Labels: 3
18
17
6